ທ່ານ ນາງຊັນດຣາ ນິໂກ ຫົວໜ້າທະນາຄານພັດທະນາເອເຊຍປະຈຳລາວ ໄດ້ເຂົ້າຢ້ຽມອຳລາ ທ່ານນາງ ແສງເດືອນຫຼ້າຈັນທະບູນລັດຖະມົນຕີກະຊວງສຶກສາທິການ ແລະກິລາເນື່ອງໃນໂອກາດທີ່ໄດ້ໝົດວາລະໃນການດຳລົງຕຳແໜ່ງໃນລາວ, ພ້ອມທັງເປັນການລາຍງານຜົນສຳລັດໃນການຮ່ວມມືຂອງການຈັດຕັ້ງປະຕິບັດໂຄງການຕ່າງໆ ແລະປຶກສາຫາລືໃຫ້ການສືບຕໍ່ການຊ່ວຍເຫຼືອວຽກງານອາຊີວະສຶກສາ ແລະການສຶກສາຊັ້ນສູງ ເມື່ອວັນທີ 26 ກໍລະກົດຜ່ານມາທີ່ກະຊວງສຶກສາທິການ ແລະກິລາ, ໂດຍມີຫົວໜ້າກົມ, ຮອງກົມຈາກພາກສ່ວນທີ່ກ່ຽວຂ້ອງທັງ 2 ຝ່າຍເຂົ້າຮ່ວມ.
ການພົບປະໃນຄັ້ງນີ້, ໄດ້ມີລາຍງານຜົນສຳລັດໃນການຈັດຕັ້ງປະຕິບັດວຽກງານຂອງໂຄງການສ້າງຄວາມເຂັ້ມແຂງໃຫ້ແກ່ວຽກງານການສຶກສາຊັ້ນສູງ, ເຊິ່ງໄດ້ສຸມໃສ່ວຽກງານການບໍລິຫານ, ການເງິນ ແລະການປັບປຸງ, ຄຸ້ມຄອງລະບົບການສຶກສາຊັ້ນສູງ ເພື່ອໃຫ້ມີຄວາມເຂັ້ມແຂງຂັນ; ສ້າງຄວາມສອດຄ່ອງ ແລະຄວາມອາດສາມາດ ເພື່ອປັບປຸງຍົກລະດັບຄຸນະພາບຂອງວຽກງານການສຶກສາຊັ້ນສູງ ແລະສ້າງຄວາມເຂັ້ມແຂງ, ຂະຫຍາຍໂອກາດການເຂົ້າຮຽນໃຫ້ແກ່ວຽກງານການສຶກສາຊັ້ນສູງໃນການຈັດຕັ້ງປະຕິບັດວຽກງານໃຫ້ມີປະສິດທິພາບ ແລະປະສິດທິຜົນ. ໂຄງການສ້າງຄວາມເຂັ້ມແຂງໃຫ້ແກ່ວຽກງານອາຊີວະສຶກສາ ແລະ ເຝິກອົບຮົມວິຊາຊີບ ໄດ້ຊ່ວຍປັບປຸງທາງດ້ານຄຸນະພາບໃຫ້ແກ່ອາຊີວະສຶກສາໃນພາກປົກກະຕິ, ຍົກສູງຄວາມສະເໝີພາບໃຫ້ແກ່ວຽກງານອາຊີວະສຶກສາ, ເປີດກວ້າງການສົ່ງເສີມການມີສ່ວນຮ່ວມຂອງພາກເອກະຊົນ ແລະສ້າງຄວາມເຂັ້ມແຂງຂອງລະບົບການບໍລິຫານທາງດ້ານວິຊາຊີບຂອງພາກລັດ.
ສ່ວນໂຄງການພັດທະນາຂະແໜງການຍ່ອຍຊັ້ນມັດທະຍົມສຶກສາ ແມ່ນໄດ້ຊ່ວຍປັບປຸງ ແລະພັດທະນາການສຶກສາຊັ້ນມັດທະຍົມສຶກສາ ເພື່ອຂະຫຍາຍໂອກາດການເຂົ້າຮຽນໃຫ້ແກ່ເດັກນ້ອຍທຸກຍາກ, ຊົນເຜົ່າ ແລະດ້ອຍໂອກາດທີ່ອາໃສ່ຢູ່ໃນເຂດຊົນນະບົດ ແລະເຂດຫ່າງໄກຊອກຫຼີກ, ປັບປຸງຄຸນະພາບການສຶກສາ, ເສີມສ້າງຄວາມເຂັ້ມແຂງໃຫ້ການຄຸ້ມຄອງບໍລິຫານການສຶກສາໃນຊັ້ນມັດທະຍົມສຶກສາ ແລະ ບັນລຸເປົ້າໝາຍການປະຕິຮູບຫຼັກສູດສາຍສາມັນຈາກລະບົບ 11 ປີມາເປັນ 12 ປີ. ນອກຈາກນີ້, ຍັງຈະສືບຕໍ່ໃຫ້ການຊ່ວຍເຫຼືອໃນໂຄງການສ້າງຄວາມເຂັ້ມແຂງໃຫ້ແກ່ວຽກງານອາຊີວະສຶກສາ ແລະການສ້າງຄວາມເຂັ້ມແຂງໃຫ້ແກ່ວຽກງານການສຶກສາຊັ້ນສູງ.
ນອກຈາກນັ້ນ, ທ່ານລັດຖະມົນຕີກະຊວງສຶກສາທິການ ແລະກິລາຍັງໄດ້ໃຫ້ກຽດຕ້ອນຮັບການເຂົ້າຢ້ຽມຄຳນັບຂອງ ທ່ານ ຮັງອີວັນ ເອກອັກຄະລັດຖະທູດອັງກິດປະຈຳລາວເພື່ອປຶກສາຫາລືກ່ຽວກັບຄຳແນະນຳໃນບົດລາຍງານການເຝິກອົບຮົມພາສາອັງກິດ, ການສ້າງແຜນຍຸດທະສາດການປັບປຸງການຮຽນ-ການສອນພາສາອັງກິດ ແລະສ້າງສູນແຫ່ງຄວາມເປັນເລີດທາງດ້ານການຮຽນ-ການສອນພາສາອັງກິດໃນໄລຍະຍາວ.
(ສາວແກ້ວອຸດົມ)